Tasavallan presidentti Sauli Niinistö varoittaa Euroopan olevan Ukrainan kriisin myötä heikentyneiden Venäjä-suhteiden vuoksi uuden kylmän sodan porteilla. Niinistö sanoo brittilehti The Guardianin haastattelussa, ettei Venäjää ole kuitenkaan syytä pelätä.

Niinistö muistuttaa lehtihaastattelussa, että Suomella on pitkät perinteet yrityksistä ylläpitää ystävälliset suhteet Venäjään. Samalla hän kuitenkin painottaa, ettei Suomi ole mikään heittopussi.

– Suomi on valmis näyttämään Venäjälle hyvin päättäväisesti, mistä me emme pidä ja missä kulkee raja. Olemme valmiita siihen, Niinistö sanoo Guardianille.

The Guardian haastatteli Niinistöä Helsingissä huomenna torstaina järjestettävän Pohjoismaiden, Baltian maiden ja Britannian pääministereiden yhteisen tapaamisen edellä. Ukrainan tilanteen odotetaan nousevan esille pääministeri Alexander Stubbin johdolla järjestettävässä Northern Future Forumissa.